Danmark har fået en ny stormester, og han er fra Mors. Jesper Thybo har her til eftermiddag scoret sin tredje såkaldte GM-norm og opfylder nu alle krav til at få den prestigefyldte titel som stormester i skak. Det oplyser Dansk Skak Union. Stormestertitlen kom i hus til Nordkalottens 40-års jubilæumsturnering i Gilleleje. Det har ikke været muligt at få en kommentar fra hovedpersonen selv, men Claus Hansen, der er holdleder i Morsø Skakklub, hvor Jesper Thybo startede sin skakkarriere, fortæller, at det er en stor dag. - Det er helt fantastisk. Vi har aldrig haft en stormester i klubben før. Det er vi helt vildt stolte af, siger Claus Hansen. "Muligvis Danmarks stærkeste spiller" Turneringen i Gilleleje blev afsluttet i dag. Jesper Thybo blev samlet set nummer to i turneringen efter den ungarske stormester Ferenc Berkes. Thomas Vestergård, der er presseansvarlig for Dansk Skak Union forklarer, at man skal score en såkaldt stormesternorm i en turnering tre gange og have et ratingtal, der er over 2500, for at blive udnævnt til stormester. - Begge betingelser opfylder Jesper Thybo - endda godt og vel. Han er muligvis Danmarks stærkeste spiller lige nu, siger Thomas Vestergård. Morsingboen er kun den 15. dansker, der bliver stormester. Jesper Thybo spiller i dag for Jetsmark Skakklub.

Referat:
Jesper Thybo har længe haft en drøm om at blive stormester i skak. Her til eftermiddag lykkedes det.